സ്ഥലപരിമിതിയില് വീര്പ്പുമുട്ടി തെള്ളിയൂര് പിഎച്ച്സി തെള്ളിയൂര്: തെള്ളിയൂരിലെ സര്ക്കാര് പ്രാഥമികാരോഗ്യ കേന്ദ്രത്തിനു സ്ഥലസൗകര്യമില്ല. 60 വര്ഷം പിന്നിട്ട കെട്ടിടമാണ് ഇന്നും ആശുപത്രിയുടെ പ്രധാന ആശ്രയം. ചോര്ച്ചയും അസൗകര്യങ്ങളും കാരണം ജീവനക്കാര് തന്നെ ഏറെ ബുദ്ധിമുട്ടിലാണ്. എഴുമറ്റൂര് ഗ്രാമപഞ്ചായത്തിലെ രണ്ടാമത്തെ പ്രാഥമികാരോഗ്യ കേന്ദ്രം സ്ഥിതി ചെയ്യുന്ന കെട്ടിടത്തിന് അറ്റകുറ്റപ്പണികള് നടത്തുന്നുവെന്നതല്ലാതെ പുതിയ ക്രമീകരണങ്ങള് ഒന്നും ഉണ്ടാകുന്നില്ല. 1957ലാണ് തെള്ളിയൂര് ഗവണ്മെന്റ് ആശുപത്രി പ്രവര്ത്തനം തുടങ്ങുന്നത്. കിടത്തി ചികിത്സ ഉള്പ്പെടെ സുസജ്ജമായ ആശുപത്രി തുടങ്ങുന്നതിന് നാട്ടുകാരുടെ കഠിനപരിശ്രമമുണ്ടായിരുന്നു. 1957 മാര്ച്ച് 25ന ജനറല് ആശുപത്രിയായി ഉദ്ഘാടനം ചെയ്ത കെട്ടിടമാണ് തെള്ളിയൂര് പിഎച്ച്സിയുടേത്. നല്ലനിലയില് പ്രവര്ത്തിച്ചിരുന്ന ആശുപത്രിയിലേക്ക് വിദൂരങ്ങളില് നിന്നുപോലും ആളുകള് എത്തിയിരുന്നു. സര്ക്കാരിന്റെ അവഗണനയില് സര്ക്കാര് ആതുരാലയം പില്ക്കാലത്ത് ശോഷിക്കുകയായിരുന്നു. മൂന്ന് ഡോക്ടര്മാരുടെ സേവനം ഇപ്പോഴും ആശുപത്രിയില് ലഭ്യമാണ്. പഞ്ചായത്തിന്റെ നിയന്ത്രണത്തിലാണ ്നിലവില് ആശുപത്രിയുടെ പ്രവര്ത്തനം. എഴുമറ്റൂര് സിഎച്ച്സിയും പഞ്ചായത്തിന്റെ നിയന്ത്രണത്തിലാണ് പ്രവര്ത്തിക്കുന്നത്. ഇവിടെ പുതിയ കെട്ടിടത്തിന് നിര്മാണാനുമതി ആയതിനൊപ്പം തെള്ളിയൂരിലും പുതിയ കെട്ടിടം വേണമെന്നാവശ്യം ഉയര്ന്നിരുന്നു. ലാബോറട്ടറി സൗകര്യം ഉള്പ്പെടെ പിഎച്ച്സിയില് ഉള്ളതിനാല് ഇപ്പോഴും തിരക്കിന് കുറവില്ല. മരുന്നുകളും മറ്റു സൗകര്യങ്ങളും ഒരുക്കുന്നതില് അധികൃതരുടെ ഭാഗത്തുനിന്ന് വീഴ്ചയുണ്ടാകുന്നുമുണ്ട്. സ്ഥലപരിമിതിയും കാലപ്പഴക്കവും കണക്കിലെടുത്ത് പുതിയ കെട്ടിടങ്ങള് അടിയന്തരമായി ആശുപത്രിക്കു വേണമെന്നതാണ് ആവശ്യം. ഇതുമായി ബന്ധപ്പെട്ട് സര്ക്കാര് തലത്തില് പിന്തുണ ഉണ്ടാകുമെന്ന പ്രതീക്ഷയിലാണ് പഞ്ചായത്ത്.